FI Euroopan unionin virallinen lehti CE 88/636

(2004/C 88 E/0653)

KIRJALLINEN KYSYMYS E-3117/03

esittäjä(t): Maurizio Turco (NI) komissiolle

(22. lokakuuta 2003)

Aihe: Kiinasta peräisin olevien tekstiilituotteiden laiton maahantuonti

Barin maakunnassa sijaitsevan Barlettan kunnan Associazione Tessili ilmoitti 10. lokakuuta 2003 työtaistelusta protestina Kiinasta peräisin olevien tekstiilituotteiden laittomalle tuonnille ja pyysi Euroopan unionia ryhtymään konkreettisiin vastatoimiin.

Mitä tietoja komissiolla on valvonnasta rajoilla a yhteisön alueella ja kaikista laittomuuksista (lakien kiertäminen, veronkierto, merkkien väärentäminen), jotka kohdistuvat kansainvälisiin sopimuksiin, jotka koskevat tuontia yhteisön ulkopuolisista maista, etenkin Kaukoidän maista? Mitä tietoja komissiolla on säädettyjen tullien ja verojen maksamisesta? Mitä komissio aikoo tehdä valvonnan tehostamiseksi?

Mitä komissio aikoo tehdä, jotta Kaukoidän maissa alettaisiin valvoa kansainvälisten ihmisoikeussopimusten noudattamista, mukaan lukien sopimukset, jotka koskevat työntekijöiden palkkausta?

Pascal Lamyn komission puolesta antama vastaus

(8. joulukuuta 2003)

Komissio tietää väitteistä, jotka koskevat työntekijöiden perusoikeuksien rikkomisia, vääriä alkuperäilmoi-tuksia ja kiintiösäännösten kiertämistä sekä teollis- ja tekijänoikeuksien rikkomisia joissakin viejämaissa vastoin velvoitteita, joihin kyseiset maat ovat sitoutuneet yhteisön kanssa tehdyillä kahdenvälisillä tekstiilisopimuksilla.

Kahdenvälisten sopimusten mukaisesti voimassa olevia tekstiilien ja vaatteiden vientimääriä koskevia rajoituksia valvotaan soveltamalla kaksinkertaista tarkastusjärjestelmää, jossa yhteisön viranomaiset myöntävät tuontilupia vain, jos niille esitetään myönnetty ja voimassa oleva vientilupa, sekä ehdolla, että vastaava määrä on kiintiön puitteissa käytettävissä. Myös alkuperätodistukset vaaditaan sekä yhteisön että kumppanimaan kannalta vahingollisen kiintiömääräysten kiertämisen estämiseksi. Jos kiintiömääräysten kiertämistä epäillään, Euroopan petostentorjuntavirasto (OLAF) voi aloittaa asiaa koskevat tutkimukset. Jos määräyksiä on todistettavasti rikottu, kiintiöitä pyritään tilanteen korjaamiseksi muuttamaan.

Heinäkuun 22 päivänä 2003 annetulla neuvoston asetuksella (EY) N:o 1383/2003 (1) yhteisö tehosti tulliviranomaistensa toimenpiteitä epäiltäessä tavaroiden olevan ristiriidassa tiettyjen teollis- ja tekijänoikeuksien kanssa sekä kyseisten teollis- ja tekijänoikeuksien vastaisiksi todettujen tavaroiden suhteen toteutettavia toimenpiteitä.

Kysymys ulkorajojen valvonnasta on komission mielestä erittäin tärkeä ja aiheesta on myös laadittu tuore tiedonanto, joka koskee tullin tehtävää ulkorajojen turvallisuuden varmistamisessa (2). Siinä hahmotellaan valittu strategia ja lähestymistapa sekä annetaan useita suosituksia tullivalvonnan tehostamiseksi jäsenvaltioissa. Väärennettyjä tuotteita koskevan erityiskysymyksen osalta on ryhdytty useisiin toimenpiteisiin. Uusi tullia koskeva säädös (asetus (EY) N:o 1383/2003, annettu 22 päivänä heinäkuuta 2003) vahvistaa tullivalvontaa erityisesti teollis- ja tekijänoikeuksien alalla. Osana Tulli 2007 -ohjelmaa parannetaan yhteistyötä sekä uusien jäsenvaltioiden että sellaisten yritysten kanssa, joita väärentäminen ja tavaroiden laiton valmistaminen koskee.

Kauppapolitiikan alalla yhteisö vastustaa kaikkia sanktioihin perustuvia lähestymistapoja ja aloitteita, joiden tarkoituksena on käyttää työntekijöiden oikeuksia protektionististen tavoitteiden saavuttamiseksi. Tästä syystä komissio edistää työntekijöitä koskevien perusstandardien tehokasta soveltamista käyttämällä myönteisiä välineitä sekä kannustimiin perustuvaa lähestymistapaa. Esimerkkejä näistä ovat yhteisön yleinen tullietuusjärjestelmä (GSP), joka mukaisesti edunsaajamaille voidaan myöntää lisäetuja, jos ne noudattavat Kansainvälisen työjärjestön (ILO) normeja ja yhteisön, sen jäsenvaltioiden ja Afrikan, Karibian ja Tyynenmeren maiden (AKT-maiden) välillä tehtyä Cotonoun sopimusta, johon sisältyy erityinen määräys kauppaan ja työntekijöihin sovellettavista normeista.

(1) EUVL L 196, 2.8.2003.

(2) KOM(200 3) 4 5 2 lopullinen.